แนวโน้มดัชนีเช้าผันผวนแดนลบอาจปรับลงต่อ
นักวิเคราะห์ฯคาดตลาดหุ้นไทยเช้านี้ผันผวนแดนลบและอาจลงต่อ&nbsp; ปัจจัยทั้งในและนอกกดดัน
11 ก.พ. 2554

นักวิเคราะห์ฯคาดตลาดหุ้นไทยเช้านี้ผันผวนแดนลบและอาจลงต่อ  ปัจจัยทั้งในและนอกกดดัน
นายอนุพนธ์ ศรีอาจ ผู้อำนวยการอาวุโสฝ่ายวิจัย บล.บีฟิท กล่าวว่า ตลาดหุ้นไทยเช้านี้ผันผวนในแดนลบและมีโอกาสปรับตัวลงต่อ โดยในแง่ปัจจัยต่างๆที่เข้ามาช่วงนี้ยังดูไม่ค่อยดี ทำให้ตลาดหุ้นไทยสัปดาห์นี้ปรับตัวลงแรง จากแรงขายของนักลงทุนต่างชาติที่ได้มีการลดสัดส่วนการลงทุนในตลาดหุ้นเอเชีย หลังมีความกังวลเรื่องนโยบายสกัดกั้นเงินเฟ้อในเอเชีย ด้วยการใช้มาตราการทางการเงินที่ตึงตัวมากขึ้น โดยเฉพาะการปรับขึ้นอัตราดอกเบี้ย ซึ่งมีผลสกัดกั้นการเติบโตของเศรษฐกิจด้วย
ส่วนเหตุการณ์ในประเทศอียิปต์แม้ทางประธานาธิบดีมูบารัคได้ออกแถลงการณ์ว่าจะมอบอำนาจการบริหารประเทศให้กับรองประธานาธิบดี แต่ประชาชนก็ยังไม่พอใจเนื่องจากทางมูบารัคก็ยังไม่ยอมลาออกจากตำแหน่ง ซึ่งก็ยังต้องติดตามต่อ ทางด้านตลาดหุ้นสหรัฐฯแม้เมื่อวานนี้จะปรับตัวลงเล็กน้อย แต่การที่ตัวเลขเศรษฐกิรช่วงนี้ยังออกมาค่อนข้างดี เป็นแรงดึงดูดให้เงินทุนไหลกลับ
ขณะที่ปัจจัยภายในประเทศยังต้องจับตาดูการชุมนุมทางการเมืองของกลุ่มต่างๆ ทั้ง พธม.และ นปช.โดยวันนี้ก็ต้องติดตามการประชุมร่วมของรัฐสภาสมัยสามัญทั่วไปที่จะมีการพิจารณาร่างแก้ไขรัฐธรรมนูญวาระ 3 ซึ่งอาจมีผลต่อการกำหนดยุบสภาและเลือกตั้งใหม่
การที่ปัจจัยต่างๆช่วงนี้ยังมีความไม่แน่นอน นักลงทุนจึงควรที่จะชะลอการลงทุนไว้ก่อน หันมาถือเงินสด ส่วนตลาดหุ้นอื่นในภูมิภาคเช้านี้ส่วนใหญ่แกว่งตัวในกรอบแคบ  พร้อมให้แนวรับ 937-941 จุด แนวต้าน 960-963 จุด